नरेंद्र मोदी के दरबार में पश्चिमी दुनिया के महारथी माथा झुकावे पहुंचे लगले
नई दिल्ली – प्रधानमंत्री नरेंद्र मोदी के ओर से देश के सेना के आधुनिक बनावे वाली घोषणा के देखत अमेरिका, फ़्रांस अवुरी ब्रिटेन से कुछ राजनेता अगिला कुछ हफ्ता में दिल्ली पहुंचेवाला बाड़े।
भारत के संगे अरबो रुपया के कारोबार करे के इच्छुक पश्चिमी देश नरेंद्र मोदी से मिलिके देश में हथियार बनावे के क्षेत्र में होखेवाला विदेशी निवेश प भी चर्चा करीहे। चुकी मोदी खुद भारतीय सेना के आधुनिक बनावे प ज़ोर देतारे, एहसे मानल जाता कि एकरा से रूस के एकाधिकार भी खतम होई।
मोदी के इच्छा बा कि, विदेशी हथियार के सबसे बड़ आयात करेवाला देश अगिला कुछ समय में हथियार के निर्यात करे लागे, अवुरी एही के देखत उ हथियार निर्माण के क्षेत्र में सीधा विदेशी निवेश के भी बढ़ावा देवे वाला बाड़े।
मोदी सरकार के योजना बा कि कुछ रक्षा योजना में पूरा विदेशी निवेश के अनुमति दिहल जाए, संगही बकीया क्षेत्र में भी एकर सीमा बढ़ावल जाए। मोदी के एही योजना के चलते हर पश्चिमी देश आपन पक्ष मजबूत कईल चाहता। सभके मालूम बा कि अकेले भारत के बाज़ार कतना बड़ बाटे।
जानकार लोगन के विचार बा कि, पश्चिमी देश मानतारे कि भारत में कुछ नाटकीय ढंग से बदलाव होखेवाला बा, अवुरी उ लोग पहिला कदम बढ़ाके आगे रहल चाहतारे।
रक्षा सौदा के मामला में मोदी सराकर से पहिला मिलेवाला आदमी फ़्रांस के विदेश मंत्री लौरेंट फबीउस होइहे। उ भारत के संगे 126 राफल फाइटर जेट के सौदा प बात करीहे। इ सौदा करीब 15 अरब अमरीकी डॉलर के होई।
फबीउस सोमवार के दिल्ली पहुँच जईहे, उ ए दौरा में नरेंद्र मोदी के अलावे रक्षा अवुरी वित्त मंतरी अरुण जेटली से भी मुलाक़ात करीहे। उनुकर कोशिश रही कि उनुकर ए दौरा में ही भारत के संगे सौदा तय हो जाए।
फ़्रांस के विदेश मंत्री के बाद अमेरिकी सांसद जॉन मैकेन भारत अईहे। जॉन कहले कि, अमेरिका अवुरी भारत के बीच में रक्षा के मामला में तकनीक अवुरी सहयोग के बहुत जादा संभावना बाटे। हमनी के रक्षा उद्योग भारत के हर रक्षा जरूरत के पूरा करे में सक्षम बाटे।
जुलाई में ब्रिटेन अपना विदेश सचिव विलियम हेग अवुरी वित्त मंत्री जॉर्ज ओसबोर्ने के भेजी। ब्रिटेन फ़्रांस के संगे होखेवाला जेट फाइटर डील प आपन नज़र गड़वले बा, ओकर कोशिश रही अगर फ़्रांस के संगे सौदा नईखे जमत, त उ यूरोफाइटर टाइफून के सौदा आगे बढ़ जाए।
हालांकि, रक्षा मंत्रालय के सूत्र बतावत बाड़े कि फ़्रांस के संगे सौदा प सहमति हो गईल बा अवुरी हो सकता कि फबीउस के भारत दौरा प ए रक्षा सौदा प हस्ताक्षर हो जाए। ओने, मीडिया रिपोर्ट के मुताबीक फ्रेंच सरकार के कहनाम बा कि अभी सहमति नईखे बनल लेकिन बातचीत जारी बाटे।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva